เชื่อตลาดหุ้นไทยไม่ตื่นเทขาย
"จรัมพร"เชื่อไม่เกิดแรงเทขายมากในตลาดหุ้นไทย หลังเฟดประกาศเตรียมชะลอมาตรการคิวอี
29 ต.ค. 2565

"จรัมพร"เชื่อไม่เกิดแรงเทขายมากในตลาดหุ้นไทย หลังเฟดประกาศเตรียมชะลอมาตรการคิวอี
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ตลาดหุ้นไทยร่วงลงแรงในช่วงเช้าวันนี้ (20มิ.ย.)สอดคล้องกับตลาดหุ้นภูมิภาคและตลาดหุ้นสหรัฐ ตอบรับผลการประชุมธนาคารกลางสหรัฐ(เฟด)ที่ระบุว่าจะมีการชะลอมาตรการนโยบายผ่อนคลายทางการเงิน (คิวอี)ในช่วงสิ้นปีนี้ และอาจจะยุติลงในช่วงกลางปีหน้า ซึ่งในแง่หนึ่งก็เห็นว่าสร้างความชัดเจนแล้ว หลังจากตลาดได้แต่คาดการณ์กันมาระยะหนึ่ง
“ดัชนีที่ปรับลงมาถือเป็นระดับที่พอรับได้ เพราะตลาดหุ้นดาวน์โจนศืลง 1.5 % ตลาดหุ้นไทยกับตลาดหุ้นเอเซียเฉลี่ยปรับลงมา 1-2 % ซึ่งถือเป็นระดับเดียวกัน”นายจรัมพรกล่าว
อย่างไรก็ตาม แม้ว่าขณะนี้จะมีเงินที่ไหลออกจากตลาดหุ้นไทย แต่ก็เป็นระดับที่รับได้ และเชื่อว่าจะไม่ทำให้เกิดแรงเทขายมาก (Panic Sell) ตามมา ขณะที่ปัจจัยพื้นฐานของตลาดหุ้นยังดี และเชื่อว่าบริษัทจดทะเบียนของไทยยังสามารถทำกำไรท่ามกลางสถานการณ์ผันผวนได้
ขณะเดียวกัน มองว่า เงินนักลงทุนต่างชาติที่เข้ามาลงทุนในประเทศไทยระยะยาวยังคงอยู่ที่ระดับ 37 % ของมูลค่าหลักทรัพย์ตามราคาตลาด (มาร์เก็ตแคป) ที่ 12 ล้านล้านบาท แต่การขายทำกำไรไปตั้งแต่ต้นปีจนปัจจุบันกว่า 5 หมื่นล้านบาท ถือเป็นการขายทำกำไรออกไปของกองทุนที่เข้ามาลงทุนเพื่อหวังผลตอบแทน แต่อย่างไรก็ตามเชื่อว่าภูมิภาคเอเชียยังเป็นภูมิภาคเดียวที่เจริญเติบโตได้และยังน่าลงทุนอยู่ แม้เศรษฐกิจจีนจะมีการปรับลงไปบ้างก็ตาม